Source: http://bkvper.egyavaros.hu/kronologia
Timestamp: 2019-09-19 02:38:39
Document Index: 29790340

Matched Legal Cases: ['bíróság ', 'bíróság ', 'bíróság ', 'Bíróság ', 'Bíróság ', 'bíróság ', 'Bíróság ', 'Bíróság ', 'Bíróság ', 'bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'bíróság ']

A BKV-ügy kronológiája (2009-2013) | BKV per
A BKV-ügy kronológiája (2009-2013)
2013. július 4. - Egy a BKV-ügyben tevékenykedő nyomozót hallgatott meg tanúként a Kecskeméti Törvényszék. A per a törvénykezési szünetet követően szeptember 3-án folytatódik.
2013. július 2. - A vádirat szerint indokolatlanul kötött szerződések nyomozati iratait ismertette a Kecskeméti Törvényszék.
2013. július 27. - A Combino villamosok népszerűsítésének és ajándéktárgyak beszerzésének részleteiről vallottak a tanúk a Kecskeméti Törvényszéken. Meghallgatták a BKV volt - névtelenséget kérő - vezérigazgató-helyettesét is, aki jelenleg a Budapesti Közlekedési Központ (BKK) vezérigazgató-helyettese.
2013. június 25. - Mások mellett vezetői tanácsadókat hallgatott meg a Kecskeméti Törvényszék. A tárgyalást bombariadó szakította félbe.
2013. június 20. - Cégvezetőket - egyebek mellett a GPS Capital nevű lobbicég tulajdonosát - hallgattott meg tanúként a Kecskeméti Törvényszék a BKV-val kötött szerződéseik ügyében.
2013. június 18. - Szakértői tanulmányok szükségességéről zajlott vita a Kecskeméti Törvényszéken a folytatódó tanúmeghallgatások során.
2013. június 13. - Tanúmeghallgatásokkal folytatódott a BKV-per a Kecskeméti Törvényszéken.
2013. június 11. - A tanácsadói szerződésekről beszélt a Kecskeméti Törvényszéken Bolla Tibor, a BKV Zrt. jelenlegi vezérigazgatója.
2013. május 30. - A szabályszerű idézés ellenére másodszor sem jelent meg időben tanúvallomást tenni a Kecskeméti Törvényszéken a BKK vezérigazgató-helyettese, a BKV-per 25-ös számú, anonim tanúja. A felszabadult időben Hagyó Miklós korábbi tanúvallomásokat észrevételezett.
2013. május 28. - Aba Botondnak, a BKV-t 1993 és 2006 között irányító volt vezérigazgatónak a tanúmeghallgatásával folytatódott a per Kecskeméten.
2013. május 16. - Sziebert Györgynek, a BKV egykori jogi igazgatójának meghallgatásával folytatódott a BKV-per a Kecskeméti Törvényszéken.
2013. május 14. - Hagyó Miklós irodájának egykori vezetője tanúkénti meghallgatásán azt mondta az egykori szocialista főpolgármester-helyettes és társai ellen a Kecskeméti Törvényszéken folyó per keddi tárgyalásán, hogy nem tudott a BKV Zrt. és a kommunikációs cégek közötti szerződésekről.
2013. május 9. - Mások mellett Török Gábor politológust hallgatták meg tanúként a Kecskeméti Törvényszéken.
2013. május 7. - Visszavonta a nyomozati szakaszban tett vallomását Pálocska János tanú, aki a Kecskeméti Törvényszéken azt mondta: a BKV-ügy vezető nyomozója előnyöket ígért neki, ha egy összeollózott, a vádlottakra terhelő vallomást sajátjaként ír alá.
2013. április 25. - A St. Plusz Kft. és a BKV Zrt. közötti szerződésekről számolt be tanúvallomásában Gyárfás Tamás a Hagyó Miklós egykori szocialista főpolgármester-helyettes és társai elleni büntetőper csütörtöki tárgyalásán a Kecskeméti Törvényszéken.
2013. április 23. - Jogosnak találta Hagyó Miklós egykori budapesti főpolgármester-helyettesnek a fogva tartása körülményeire vonatkozó panaszai többségét a strasbourgi székhelyű Emberi Jogok Európai Bírósága keddi ítéletében, amelyben 12 500 euró nem vagyoni jellegű kártérítés és 6000 euró perköltség (összesen körülbelül 5 millió 500 ezer forint) megfizetésére kötelezte a magyar államot.
Ugyanezen a napon az Alkotmánybíróság zárt ülésen hallgatta meg Handó Tündét, az Országos Bírósági Hivatal elnökét a peráthelyezések, mások mellett a BKV-per Kecskemétre helyezésének ügyében.
2013. április 18. - A BKV Zrt. jelenlegi közönségkapcsolati osztályvezetőjének, Székelyné Pásztor Erzsébetnek a másodszori tanúkihallgatásával folytatódott csütörtökön a Hagyó Miklós egykori szocialista főpolgármester-helyettes és társai ellen indult büntetőper a Kecskeméti Törvényszéken.
2013. április 11. - Takács Péternek, a BKV jelenlegi vezérigazgató-helyettesének ismételt tanúmeghallgatásával folytatódott a BKV-per a Kecskeméti Törvényszéken.
2013. április 9. - Takács Péternek, a BKV jelenlegi vezérigazgató-helyettesének tanúmeghallgatásával folytatódott a BKV-per a Kecskeméti Törvényszéken. Takács a bíróságon a korábbi vallomásaiban állítottakat jelentősen finomította.
2013. március 21. - Egy sport- és egy kulturális támogatás miatt tanúként hallgatta meg a bíróság mások mellett Csapó Gábor olimpiai bajnok vízilabdázót és Kamondi Zoltán filmrendezőt a BKV-perben.
2013. március 19. - A Relatív Reklámügynökség Kft. és a Citynet Kft. képviselőit hallgatták meg tanúként a Kecskeméti Törvényszéken. A két cég korábban szerződésben állt a BKV-val, egyikük például a vállalat új honlapján dolgozott.
2013. március 14. - A Well Kft. és a Pont EZ Kft. vezetőinek meghallgatásával folytatódott a BKV-per a Kecskeméti Törvényszéken. A két cég reklámszerződésekkel állt kapcsolatban a közlekedési vállalattal.
2013. március 7. - Dezslik Magdolna korábbi közönségkapcsolati főosztályvezető tanúmeghallgatásával folytatódott a BKV-per a Kecskeméti Törvényszéken. A tanú kapott egy cukorkát Hagyó Miklóstól, amit az ügyész nyomására visszaadott.
2013. március 5. - Székelyné Pásztor Erzsébet, a BKV társasági kapcsolatokért felelős igazgatójának második tanúmeghallgatásával folytatódott a BKV-per a Kecskeméti Törvényszéken. A vádlottak kérdéseket intéztek a tanúhoz.
2013. február 28. - Székelyné Pásztor Erzsébet, a BKV társasági kapcsolatokért felelős igazgatójának tanúmeghallgatásával folytatódott a BKV-per a Kecskeméti Törvényszéken.
2013. február 26. - A tanúk meghallgatásával folytatódott a BKV-per a Kecskeméti Törvényszéken. Elsőként Bolla Tibort, a BKV Zrt. jelenlegi vezérigazgatóját hallgatták meg, aki alapvetően alátámasztotta elődei, a jelenlegi vádlottak védekezését.
2013. január 22. - Hotváth Éva hatodrendű vádlott nyomozati szakaszban tett, később visszavont vallomásának felolvasásával folytatódott a BKV-per a Kecskeméti Törvényszéken.
2013. január 17. - Visszavonta a nyomozati szakaszban tett vallomását és nem ismerte el bűnösségét Horváth Éva hatodrendű vádlott, Hagyó Miklós volt főpolgármester-helyettes egykori sajtósa. A Kecskeméti Törvényszék ugyanezen a tárgyalási napon elutasította Bárándy Péternek, a hatodrendű vádlott ügyvédjének peráthelyezésre vonatkozó indítványát.
2013. január 15. - Tagadta bűnösségét és nem tett vallomást Buday Tünde, az Optimismo Kft. volt tulajdonosa, a BKV-per tizenötödrendű vádlottja. Vele ellentétben vallomást tett a Kecskeméti Törvényszéken Horváth Iván ügyvéd, hetedrendű vádlott, de bűnösségét ő sem ismerte el.
2012. december 13. - Tagadta bűnösségét M. Zsuzsanna, a BKV-per tizenharmadrendű vádlottja, a DAM Bt. kültagja, aki a közlekedési vállalat bliccelés elleni kampányának kidolgozásában vett részt.
2012. december 11. - Tagadta bűnösségét Mátay László, az ügy tizenkettedrendű vádlottja a Kecskeméti Törvényszéken tartott tárgyaláson.
2012. december 6. - A vádiratban szereplő egyes cégek képviselői vallomásának felolvasásával folytatódott a BKV-per a Kecskeméti Törvényszéken.
2012. december 4. - Nem ismerte el bűnösségét Vitéz Ágnes, a BKV egykori marketingvezetője a Kecskeméti Törvényszéken zajló tárgyaláson.
2012. november 29. - Tagadta bűnösségét a Kecskeméti törvényszéken Szalay László, a BKV egykori stratégiai és szervezési igazgatója, a BKV-ügy tizenegyedrendű vádlottja.
2012. november 22. - Zelenák Tibor kilencedrendű vádlott nyomozati szakaszban tett vallomásának felolvasásával folytatódott a BKV-per a Kecskeméti Törvényszéken.
2012. november 20. - Nem ismerte el bűnösségét Zelenák Tibor, a BKV egykori sajtófőnöke. A kilencedrendű vádlott fenntartotta a BKV-ügy nyomozati szakaszában tett vallomását a Kecskeméti Törvényszéken zajló tárgyaláson.
2012. november 15. - A BKV Zrt. polgárjogi igényt jelentett be a vádlottakkal szemben a bírósághoz benyújtott indítványában.
2012. november 8. - Regőczi Miklós nyomozati szakaszban tett vallomásának felolvasásával folytatódott az úgynevezett BKV-per a Kecskeméti Törvényszéken.
2012. november 6. - Politikai indíttatásúnak nevezte a BKV-pert Regőczi Miklós, a közlekedési vállalat korábbi vezérigazgató-helyettese, az ügy nyolcadrendű vádlottja, aki nem ismerte el bűnösségét a Kecskeméti Törvényszéken zajló tárgyaláson.
2012. október 30. - Nem ismerte el bűnösségét a BKV-ügyben L. Ottó ötödrendű vádlott, Hagyó Miklós volt főpolgármester-helyettes egykori kabinetjének kommunikációs igazgatója.
2012. október 25. - Egyenként cáfolta a Kecskeméti Törvényszéken Hagyó Miklós volt főpolgármester-helyettes azokat a rá nézvést terhelő állításokat, amelyeket Balogh Zsolt egykori megbízott BKV-vezérigazgató tett a BKV-ügy nyomozati szakaszában.
2012. október 18. - Megvédte a menedzserszerződéseket Antal Attila, a BKV volt vezérigazgatója a Kecskeméti törvényszéken.
2012. október 16. - Balogh Zsolt, a BKV volt megbízott vezérigazgatója a bizonyítási eljárás során tett vallomásának felolvasásával folytatódott a BKV-per a Kecskeméti Törvényszéken.
2012. október 11. - Balogh Zsolt, a BKV egykori megbízott vezérigazgatója nyomozati vallomásának felolvasásával folytatódott a BKV-per a Kecskeméti Törvényszéken.
2012. október 9. - Minden vádpontban tagadta bűnösségét és minden korábbi vallomását visszavonta a BKV egykori megbízott vezérigazgatója. Balogh Zsolt, az ügy negyed rendű vádlottja ugyanakkor törvényszegéssel vádolta meg az ügyészséget, mivel annak ellenére emeltek vádat ellene, hogy meg sem gyanúsították.
2012. október 2. - Írásos észrevételekben cáfolta Antal Attila nyomozati vallomásának tartalmát Hagyó Miklós volt főpolgármester-helyettes és Mesterházy Ernő volt főpolgármesteri tanácsadó.
2012. szeptember 27. - Nyilatkozatháború tört ki a BKV-per vádlottjai és az ügyészség között. A Kecskeméti Törvényszéken Antal Attila volt BKV-vezérigazgató és Mesterházy Ernő egykori főpolgármesteri tanácsadó is bírálta az ügyészséget; állításaikat a testület, illetve a főügyész visszautasította.
2012. szeptember 25. - A 4-es metró beruházás előkészítettségét bírálta meghallgatásának második napján Antal Attila, a BKV volt vezérigazgatója a Kecskeméti Törvényszéken.
2012. szeptember 25. - Keresztes Imre főügyész visszautasította Antal Attila azon állításait, miszerint a rendőrség a kihallgatás során nyomást gyakorolt a BKV volt vezérigazgatójára. A Központi Nyomozó Főügyészség sajtótájékoztatóján ugyancsak visszautasította a vádakat.
2012. szeptember 25. - Bocsánatot kért a Demszky Gáborra, Hagyó Miklósra és Mesterházy Ernőre tett terhelő vallomásaiért Antal Attila. A BKV volt vezérigazgatója a Kecskeméti Törvényszéken jelezte: korábbi vallomásait a rendőrség nyomására tette; azt ígérték neki, hogy ezek fejében elengedik. Antal Attila egy szerződés ügyében ismerte el felelősségét, minden más vádat visszautasított.
2012. szeptember 20. - Írásos nyilatkozatban utasította vissza az ellene felhozott vádakat Mesterházy Ernő a Kecskeméti Törvényszéken. Demszky Gábor volt főpolgármester tanácsadója a fentieken túl vallomást tenni és kérdésekre válaszolni nem kíván, amennyiben szükségét érzi, kérdezési és észrevételezési jogával él majd.
2012. szeptember 18. - Feloldotta a Hagyó Miklós volt szocialista főpolgármester-helyettes hozzátartozóinak nevén szereplő vagyonra elrendelt zárlatot a Kecskeméti Törvényszék. A Hadnagy Ibolya által vezetett bírói tanács, elfogadva a védelem álláspontját, úgy ítélte meg: Hagyó Miklós zárolt vagyona a per tárgyává tett időszakot megelőző évekből származik, és a rendelkezésre álló dokumentumok igazolják annak törvényes eredetét.
2012. szeptember 13. - Folytatódott Hagyó Miklós meghallgatása a Kecskeméti Törvényszéken. A volt szocialista főpolgármester helyettes írásbeli vallomását felolvasva továbbra is minden vádat tagadott, kérdésekre a tárgyalás ezen szakaszában nem válaszolt.
2012. szeptember 11. - Nem ismerte el bűnösségét Hagyó Miklós volt szocialista főpolgármester-helyettes az ellene és 14 társa ellen indított büntetőügy keddi tárgyalásán a Kecskeméti Törvényszéken. A volt politikus kérdésekre nem válaszolt, csak írásos vallomását olvasta fel.
2012. július 13. - Szalainé Szilágyi Eleonóra tizennegyedrendű vádlott vallomástételével folytatódott az úgynevezett BKV-per. A közlekedési vállalat volt humánpolitikai igazgatója nem ismerte el bűnösségét. Vallomása szerint az általa felvett 54 millió forint jogos járandóság volt. A tárgyalássorozat a nyári ítélkezési szünet után Hagyó Miklós volt főpolgármester-helyettes meghallgatásával folytatódik.
2012. június 13. - A vádirat ismertetésével megkezdődött a Hagyó Miklós és 14 társa elleni per a Kecskeméti Törvényszéken. Védők az eljárás felfüggesztését kérték egy alkotmánybírósági panaszra hivatkozva, az indítványt azonban a bíró elutasította. A tárgyaláson a gyermeket váró Horváth Éva kivételével valamennyi vádlott megjelent. Az ügyész mindannyiukra börtönbüntetést kért.
2012. május 31. – Kocsis István volt vezérigazgatón kívül két további személyt is hűtlen kezeléssel gyanúsít meg a BRFK. A rendőrség gyanúja szerint az értéktelen munkákra megkötött szerződésekkel 4,32 millió forint kárt okoztak a BKV-nak. A BRFK szóvivője bejelenti: újabb gyanúsítások várhatóak az ügyben.
2012. május 16. – A Kecskeméti Törvényszék szóvivője bejelenti: június 13-án kezdődik az úgynevezett BKV-per. 2012-re összesen 29 tárgyalási napot tűztek ki. A nyári ítélkezési szünet előtt egyetlen tárgyalási nap lesz, amelyen a vádiratot ismertetik. A per szeptember 11. és december 18. között folytatódik.
2012. május 9. – Jogerősen is felmentette a bíróság a magánokirat-hamisítás vádja alól Hagyó Miklós volt főpolgármester-helyettest, miután az ügyészség visszavonta a januári
elsőfokú ítélet megfellebbezését. A hamisítási ügy nem volt része a BKV-pernek.
2012. május 7. – az MVM-es ügyek után BKV-s szerződésekkel összefüggésben is meggyanúsítják Kocsis Istvánt, a közlekedési vállalat volt vezérigazgatóját. Sajtóinformációk szerint Kocsist két, drágán, ám feleslegesen megrendelt tanulmány miatt gyanúsították meg.
2012. április 28. – Új közszolgáltatási szerződést köt a főváros a BKV-val, miután a Fővárosi Közgyűlés minden ehhez szükséges döntést meghozott. Az új szerződést a Budapesti Közlekedési Központ köti meg a közlekedési vállalattal; a BKK egyben átveszi a BKV feladatainak jelentős részét.
2012. április 16. – A Hagyó Miklós és társai perében tevékenykedő ügyvédek az Alkotmánybírósághoz fordultak; amiért az Országos Bírósági Hivatal a jogorvoslat lehetősége nélkül jelölte ki a BKV-ügy tárgyalását lefolytató bíróságot.
2012. március 28. – A kormány úgy dönt: állami garanciát ad a fővárosnak a BKV 2012-ben lejáró hiteleire.
2012. március 8. – Tarlós István bejelenti: lejáró hiteléhez állami garanciát kap a BKV, így a közlekedési vállalat csődje egyelőre elkerülhetőnek tűnik.
2012. február 28. – A BKV dolgozói január elsejéig visszamenőleg megkapják a kormány által kötelezően előírt bérkompenzációt.
2012. február 28. – A Kecskeméti Törvényszék szóvivője bejelenti: még a nyári ítélkezési szünet előtt megkezdődik a Hagyó Miklós és társai elleni büntetőper tárgyalása a BKV-ben.
2012. február 10. – Lemond Várszegi Gyula, a BKV vezérigazgatója, miután kiderül: a csőd közeli helyzetben lévő társaság több száz millió forintot fizetett ki vezető beosztású dolgozóinak prémiumaira.
2012. február 7. – A BKV két szakszervezete tüntetést tart a BKV Akácfa utcai székházánál.
2012. január 25. – A Fővárosi Közgyűlés 9 milliárdos tulajdonosi kölcsönben és 6 milliárd forintos támogatásban részesíti a szakadék szélén egyensúlyozó BKV-t.
2012. január 17. – A Fővárosi Törvényszék – túlterheltségre hivatkozva – kezdeményezi, hogy Hagyó Miklós és társai ügyét szignálják át egy másik törvényszékre.
2012. január 16. – A Pesti Központi Kerületi Bíróság első fokon felmenti Hagyó Miklós volt főpolgármester-helyettest a magánokirat-hamisítás vádja alól.
2012. január 11. – A vádirat szerint Hagyó Miklóst folytatólagosan, bűnszervezetben elkövetett, különösen nagy vagyoni hátrányt okozó hűtlen kezeléssel vádolják. A pernek további 14 vádlottja van.
2011. december 1. – A BKV menedzsmentje felmondja a dolgozókkal között kollektív szerződést.
2011. november 21. – Orbán Viktor miniszterelnök segítségét kéri a főpolgármester a BKV pénzügyi nehézségei miatt. A vállalat ötmilliárd forintos állami támogatást kap.
2011. november – Az Index nyilvánosságra hozza Hagyó Miklós vallomásának jegyzőkönyvét. A volt főpolgármester-helyettes tagadta az ellene felhozott vádakat.
2011. október – Megtartja a kötelező iratismertetést a Központi Nyomozó Főügyészség a BKV-ügyben.
2011. szeptember 30. – Hűtlen kezelés gyanúja miatt újabb eljárás indul Hagyó Miklós ellen.
2011. szeptember 4. – Az MVM-es ügyekben hűtlen kezeléssel gyanúsított Kocsis István – a főpolgármester nyomására – távozik a BKV éléről. Utóda Várszegi Gyula.
2011. június – A Fővárosi Munkaügyi Bíróság elutasítja a BKV szakszervezeteinek azon kérelmét, amelyben azt kezdeményezi: a bíróság állapítsa meg az érdekképviseletek által tervezett sztrájk jogszerűségét.
2011. június 10. – A Fővárosi Bíróság megszünteti Hagyó Miklós házi őrizetét. A volt főpolgármester-helyettes szabadlábon védekezhet.
2011. május 20. – Tarlós István főpolgármester 43 darab, 40 évnél idősebb metrókocsit vonat ki a forgalomból.
2011. március – Felvetődik, hogy az állam átvállalja a BKV 77 milliárd forintos külső adósságállományát. A kormány végül csak a MÁV esetében hoz ilyen döntést.
2011. február 23. – A korábbi döntést felülírva kiengedik az előzetes letartóztatásból Hagyó Miklóst; elrendelik a házi őrizetét.
2011. február 16. – A Pesti Központi Kerületi Bíróság újabb három hónappal meghosszabbítja Hagyó Miklós előzetes letartóztatását.
2011. január 19. – Újabb három hónappal meghosszabbítják Sziebert György, a BKV volt jogi igazgatója házi őrizetét.
2010. december 3. – Három hetes késéssel megérkezik a BKV számlájára a kormány által jóváhagyott 7,5 milliárd forintos állami támogatás.
2010. október 27. – A Fővárosi Közgyűlés döntése értelmében a BKV-t az újonnan létrehozott Budapesti Közlekedési Központ alá sorolják. Az új szervezet vezérigazgatója Vitézy Dávid.
2010. október 18. – Meghosszabbítják Sziebert György, a BKV volt jogi igazgatója házi őrizetét.
2010. október 3. – Az önkormányzati választás eredményeképpen Budapest új főpolgármestere Tarlós István (Fidesz-KDNP).
2010. szeptember 20. – A Pesti Központi Kerületi Bíróság meghosszabbítja Hagyó Miklós előzetes letartóztatását.
2010. szeptember – Szembesítik Hagyó Miklóst és Balogh Zsoltot, a BKV volt vezérigazgatóját. Hagyó Miklós tagadja az ellene felhozott vádakat.
2010. szeptember – A BKV sorra bukja el a „jó erkölcsbe ütköző” végkielégítések visszafizettetéséért indított pereket.
2010. augusztus 30. – A Központi Nyomozó Ügyészség zsarolással is meggyanúsítja Hagyó Miklóst.
2010. július – Demszky Gábor főpolgármester levélben fordul Matolcsy György nemzetgazdasági miniszterhez, mivel a BKV nem kapta meg azt a 7,4 milliárd forintos állami támogatást, amelyről a főpolgármester még 2009 decemberében állapodott meg Bajnai Gordon akkori miniszterelnökkel.
2010. július 21. – Megszüntetik Fuzik Zsolt, a BKV volt informatikai igazgatójának házi őrizetét, a bíróság lakhelyelhagyási tilalmat rendelt el.
2010. június 25. – A Fővárosi Bíróság megszünteti Mesterházy Ernő volt főpolgármesteri tanácsadó előzetes letartóztatását.
2010. június – 24 órán át tart a házkutatás Mesterházy Ernő szigligeti ingatlanában.
2010. június 22. – A Központi Nyomozó Ügyészség kezdeményezi, hogy hosszabbítsák meg Lelovics Ottó és Horváth Éva előzetes letartóztatását.
2010. május 26. – A Fővárosi Bíróság előzetes letartóztatásba helyezi Lelovics Ottó kommunikációs szakembert és Horváth Éva volt főpolgármester-helyettesi szóvivőt, Hagyó Miklós stábjának két tagját. A Budai Központi Kerületi Bíróság korábban csak házi őrizetet rendelt el. A Fővárosi Bíróság ugyanekkor helyben hagyja Hagyó Miklós előzetes letartóztatását.
2010. május 21. – A Központi Nyomozó Főügyészség veszi át a nyomozást a BKV-ügyben.
2010. május 17. – Előzetes letartóztatásba kerül Hagyó Miklós.
2010. május 14. – Az új összetételű Országgyűlés alakuló ülésén megszűnik Hagyó Miklós volt főpolgármester-helyettes, szocialista parlamenti képviselő mentelmi joga; a politikust, és stábjának két tagját – Lelovics Ottót és Horváth Évát – előállítják.
2010. május 4. – Házkutatást tartanak a Horváth, Dóczi & Lehmann ügyvédi irodában, Hagyó Miklós ügyvédjénél.
2010. április 14. – Bűnszervezetben való részvétellel egészítette ki Mesterházy Ernő volt főpolgármesteri tanácsadó, Zelenák Tibor, a BKV volt kommunikációs főosztályvezetője és Antal Attila volt vezérigazgató gyanúsítását a rendőrség.
2010. április 8. – Két hónappal meghosszabbítják Rényi-Vámos Krisztina, a Budapest Airport és Sziebert György, a BKV volt jogi igazgatójának előzetes letartóztatását; mindkettejüket vesztegetéssel gyanúsítják.
2010. április 7. – Újabb öt gyanúsítottat hallgat ki BKV-ügyben a Budapesti Rendőr-főkapitányság.
2010. március 30. – Mesterházy Ernő ügyvédje cáfolja azokat a sajtóértesüléseket, miszerint védence terhelő vallomást tett volna több politikusra.
2010. március 26. – A Fővárosi Bíróság meghosszabbítja Mesterházy Ernő előzetes letartóztatását, ugyanakkor szabadlábra helyezi Zelenák Tibor volt főosztályvezetőt.
2010. március 24. – Demszky Gábor főpolgármester tagadja Regőczi Miklós, a BKV volt vezérigazgató-helyettesének azon állítását, miszerint lobbistái lettek volna a BKV-nél. A főpolgármester bejelenti: megteszi a szükséges jogi lépéseket. Regőczi a Népszabadságnak adott interjújában arról beszél, hogy két-három hetente érkeztek politikai kérések a BKV-hoz.
2010. március 20. – A Fővárosi Bíróság megszünteti Regőczi Miklós házi őrizetét és szabadlábra helyezi a BKV volt vezérigazgató-helyettesét.
2010. március 19. – „Soha, sehol, senkitől nem vettem át bűnös pénzt” - írja levelében Hagyó Miklós.
2010. március 18. – Hagyó Miklós nem jelenik meg a Városházán a BKV-ügy kivizsgálására létrejött eseti bizottság meghallgatásán.
2010. március 16. – Megszünteti Regőczi Miklós előzetes letartóztatását a Budai Központi Kerületi Bíróság; a volt vezérigazgató-helyettes házi őrizetbe kerül.
2010. március 13. – Demszky Gábornak a BKV-ügyben való felelősségéről beszél Antal Attila, a BKV volt vezérigazgatója a Magyar Nemzetnek adott interjújában. A főpolgármester jogi lépéseket jelent be.
2010. március 6. – Interjút ad a Magyar Nemzetnek Balogh Zsolt, a BKV volt megbízott vezérigazgatója, amelyben arról beszél, hogy körülbelül 70 millió forintot kapott rajta keresztül Hagyó Miklós a BKV-tól. A volt vezérigazgató megemlíti: egy alkalommal egy nokiás dobozban adott át 15 millió forintot a volt főpolgármester-helyettesnek. Hagyó Miklós bejelenti: beperli Balogh Zsoltot; Demszky Gábor úgy fogalmaz: „sokkolta” az interjú.
2010. március 4. – Felbujtóként elkövetett hűtlen kezeléssel gyanúsítja a rendőrség Lelovics Ottót, Hagyó Miklós kommunikációs stábjának tagját.
2010. március 1. – Három hónappal meghosszabbítja Antal Attila házi őrizetét a bíróság.
2010. február 21. – Ártatlannak vallja magát és teljes körű vallomást akar tenni Fuzik Zsolt, a BKV előzetes letartóztatásban lévő volt informatikai igazgatója.
2010. február 16. – Előzetes letartóztatásba helyezik Regőczi Miklóst, a BKV volt vezérigazgató-helyettesét.
2010. február 12. – Tíz cég összesen 14 szerződése miatt tesz feljelentést Kocsis István, a BKV vezérigazgatója.
2010. február 10. – A BKV-ügyet vizsgáló városházi eseti bizottság meghallgatja Demszky Gábort; a főpolgármester elmondja: többször ki kellett oktatnia helyettesét, aki szeretett a BKV vezetőjeként feltűnni, ám a konfliktusos helyzetek elől gyakran elmenekült.
2010. február 10. – Kocsis István BKV-vezérigazgató feljelenti a szentendrei HÉV kijelzőire vonatkozó szerződést.
2010. február 10. – Magas vérnyomása miatt a tököli rabkórházba kerül Mesterházy Ernő.
2010. február 9. – Három hónappal meghosszabbítja a Budai Központi Kerületi Bíróság Szalainé Szilágyi Eleonóra, a BKV volt humánpolitikai igazgatójának előzetes letartóztatását.
2010. február 8. – Elismeri politikai felelősségét a BKV-ügyben Demszky Gábor főpolgármester.
2010. február 5. – Előzetes letartóztatásba kerül Mesterházy Ernő, Zelenák Tibor és Fuzik Zsolt. Regőczi Miklóst házi őrizetbe helyezi a bíróság.
2010. február 4. – Szegeden elfogják Fuzik Zsoltot, a BKV bujkáló volt informatikai igazgatóját.
2010. február 3. – A rendőrség őrizetbe veszi Mesterházy Ernő főpolgármesteri tanácsadót, Zelenák Tibort, a BKV volt kommunikációs főosztályvezetőjét és Regőczi Miklóst volt vezérigazgató-helyettest.
2010. február 3. – Országgyűlési képviselői mandátuma kivételével minden posztjáról lemond Hagyó Miklós.
2010. január 29. – A Budai Központi Kerületi Bíróság házi őrizetbe helyezi Antal Attilát, a BKV volt vezérigazgatóját.
2010. január 26. – Őrizetbe veszik Antal Attilát, a BKV volt vezérigazgatóját. Ezzel egy időben a rendőrség házkutatást tart a BKV Akácfa utcai székházában.
2010. január 18. – A BKV menedzsmentje és a szakszervezetek megállapodásával véget ér a dolgozók 6 napos sztrájkja.
2010. január 12. – A BKV legtöbb szakszervezete sztrájkba kezd. A metró, valamint egyes HÉV- és villamosjáratok kivételével minden leáll.
2010. január 12. – Horváth Éva BKV-s alkalmazása miatt hűtlen kezeléssel gyanúsítják meg Regőczi Miklós volt vezérigazgató-helyettest, illetve Bolla Tibor gazdasági vezérigazgató-helyettest.
2010. január 9. – Előzetes letartóztatásba helyezik Szalainé Szilágyi Eleonórát, a BKV volt humánpolitikai igazgatóját.
2010. január 7. – Rendkívüli felmondással megszünteti a BKV a szökésben lévő Fuzik Zsolt informatikai igazgató munkaviszonyát.
2010. január 7. – Szalainé Szilágyi Eleonóra volt humánpolitikai igazgatót különösen nagy kárt okozó csalás bűntett elkövetése megalapozott gyanúja miatt gyanúsítottként hallgatják ki.
2009. december 23. – Aláírja a BKV állami többlettámogatásáról szóló megállapodást Bajnai Gordon miniszterelnök és Demszky Gábor főpolgármester. Az állam mintegy 20 milliárd forintot juttat a közlekedési vállalatnak, de komoly feltételeket szab, egyebek mellett azt, hogy a főváros is több pénzzel járuljon hozzá a cég finanszírozásához.
2009. december 9. – Folyószámla-ellenőrzési és teljesítésigazolási osztály létrehozásáról dönt Kocsis István, a BKV vezérigazgatója.
2009. december 9. – Országos körözést ad ki a Repülőtéri Rendőr Igazgatóság (RRI) Fuzik Zsolt, a BKV informatikai igazgatója ellen.
2009. december 7. – Kocsis István meneszti Sziebert Györgyöt, a BKV jogi igazgatóját, akit másnap közokirat-hamisítással is meggyanúsítanak. A bíróság ugyanezen a napon elrendeli Sziebert György (és Rényi-Vámos Krisztina) előzetes letartóztatását.
2009. december 7. – Demszky Gábor felszólítja a BKV-t, adjon meg a rendőrségnek minden segítséget a Sziebert György vesztegetéssel gyanúsított jogi igazgató elleni nyomozás során.
2009. december 5. – Őrizetbe veszik Sziebert Györgyöt, a BKV jogi igazgatóját, akit a rendőrség tetten ért, amint 10 millió forint vesztegetési pénzt vett át egy bevásárlóközpont parkolójában.
2009. november: Lemond főpolgármester-helyettesi posztjáról Hagyó Miklós és Horváth Csaba, ezzel 15 év után felbomlik a fővárost 1994 óta vezető MSZP-SZDSZ koalíció.
2009. november 20. – Mintegy hétmilliárd forint megtakarítással számol a BKV-nál az az elképzelés, amelyet Horváth Csaba leköszönő főpolgármester-helyettes készíttetett.
2009. november 15. – 17 esetben elévült vagy nem minősült jogszerűtlennek a BKV által kifizetett végkielégítés; ezeket a pénzeket a BKV nem tudja visszaperelni.
2009. november 3. – Összesen 100 millió forintot akar visszaperelni a BKV 31 korábbi alkalmazottjától, akiknek a társaság végkielégítést fizetett.
2009. október 30. – A BKV belső vizsgálata alapján újabb, bűncselekmény-gyanús kifizetések ügyében tesz feljelentést a BRFK-nál Kocsis István vezérigazgató.
2009. október 13. – Az SZDSZ valamennyi igazgatósági és felügyelőbizottsági tagját visszahívja a BKV testületeiből, köztük az elnököket is.
2009. szeptember 14. – Megérkezik a BRFK-hoz minden olyan tanácsadói szerződés dokumentációja, amelyet a BKV 2003 óta kötött.
2009. szeptember 10. – Ötmilliárd forintos likviditási hitelt kér a kormánytól a BKV számára Horváth Csaba főpolgármester-helyettes.
2009. szeptember 9. – A BKV-ügyek mögött konspiráció volt – jelenti ki a Magyar Narancsnak adott interjújában Demszky Gábor. A főpolgármester szerint meg kell vizsgálni, mi történt a vállalatnál 2006 után, Aba Botond vezérigazgatósága alatt ugyanis nem voltak ilyen ügyek.
2009. szeptember 5. – Rövid koalíciós vita után Horváth Csaba veszi át főpolgármester-helyettesként a BKV felügyeletét.
2009. augusztus 31. – Hagyó Miklós lemondott a BKV felügyeletéről. (Valójában a főpolgármester veszi el tőle a hatáskört.)
2009. augusztus 27. – Meg kell teremteni a felelős gazdálkodás feltételeit, és csak utána lehet beszélni bármilyen támogatásról – mondja a Blikknek Bajnai Gordon kormányfő a BKV állami támogatásával kapcsolatban.
2009. augusztus 24. – A BKV igazgatósága támogatja a vezérigazgató azon szándékét, hogy a jogszerűtlen kifizetések esetén kezdeményezze azok visszafizetését.
2009. augusztus 19. – Személyesen Kocsis Istvánnal tárgyalt a szerződéséről – ezt állítja Horváth Éva, Hagyó Miklós szóvivője.
2009. augusztus 18. – A BKV rendes felmondással elbocsátja Horváth Évát, Hagyó Miklós szóvivőjét. Horváth Éva tagadta, hogy havi 300 ezer forintot és 10 millió forint jutalmat vett fel a BKV-tól.
2009. augusztus 18. – Kocsis István vezérigazgató nem tartja magát felelősnek a BKV-botrányért.
2009. augusztus 17. – Az Országgyűlés költségvetési, pénzügyi és számvevőszéki bizottságának ellenőrző albizottsága a BKV-üggyel foglalkozik.
2009. augusztus 13. – A budapesti MSZP kezdeményezi Kocsis István vezérigazgató leváltását, ezt azonban sem az SZDSZ, sem a Fidesz nem támogatja.
2009. augusztus 3. - Végkielégítés nélkül távozik a BKV-tól Balogh Zsolt általános és műszaki vezérigazgató-helyettes, a társaság korábbi megbízott vezérigazgatója.
2009. július 23. – Kocsis István elfogadhatatlannak tartja Szalainé Szilágyi Eleonóra humánpolitikai igazgató továbbfoglalkoztatását, ezért vizsgálatot rendel el, és pályázatot ír ki a posztra. Szalainé 2003 és 2008 között dolgozott a BKV-nál. Nyugdíjazásakor csaknem 100 millió forintot kapott, részben titoktartási pénzt, részben elmaradt prémiumait. Ezt követően a társaság visszafoglalkoztatta az igazgatót.
2009. július 3. – Hagyó Miklós bejelenti: az MVM-ügyek miatt megingott a bizalma Kocsis Istvánban, a BKV vezérigazgatójában.
2009. április 28. – Off shore cégekkel kötött tanácsadói szerződések miatt rendel el nyomozást az ügyészség; a nyomozással a VII. kerületi rendőrséget bízza meg.
2009. március – A BKV szerződést bont az AAM Zrt.-vel. Az Index februárban számolt be arról, hogy a közlekedési vállalat öt év alatt mintegy 3 milliárd forintot tervezett kifizetni a cégnek tanácsadásért.